ב"ה יום שני חג העצמאות תשי"ז זה היום עשה ה' עמנו נסים ונפלאות למען יתגדל ויתקדש שמו הגדול בעולם. נגילה ונשמחה בישועתו. ונודה ונהלל לפניו י"ת. כן יגמור עמנו הגאולה השלימה שאין גלות אחריה.
לכבוד ידידי יקירי וחביבי הנעים. איש משכיל וחכם להבחין ולהבין האמת מר זלמן שזר שלום וחיים לנצח.
מתוך השתוקקות וגעגועים ואהבה רבה אהבת אמת שאינו תלוי בדבר בטל ולא יכבה לעולם. הריני בזה לשמח את ליבו הזך במעט מטעמים ומעדנים יקרים אשר אהב נפשו.
דברים מתוקים מדבש מאירים עינים. ומשיבים את הנפש מדרכי מיתה לדרכי חיים. הנובעים ממקור החכמה שגילה אור האורות הגנוז רבינו ה"ק והנורא זצ"ל. וקודם כל אכפיל ואשלש את תודתי
העמוקה מקרב לב אמת על נדבת לבו הטהור סך עשרה ל"י שקבלתי בחדש העבר ע"י גב' ד. אסובסקי וידע כי תכף נתתי כל הסכום הנ"ל לידי רבינו ה"ק ז"ל לפדיון נפשו
היינו בקופת הצדקה לעניניו הקדושים. לזכות הרבים. ואני מעתיר ומקוה כי בכלל הדבר הזה יברכהו ה" מציון בחיים ארוכים וכל טוב. ויחדש נפשו לטובה באופן שירגיש היטב בלבו ומחו ובכל עצמותיו
נעימת מתוקת אור הדעת של הצדיק האמת המאיר גם עכשיו כשמש בצהרים בכל העולם כולו. עד שיזכה בחייו לתקן הכל בתכלית התיקון ולהפוך כל העוונות לזכיות.
האמת אגיד שזמן רב הייתי בשמחה ונחת גדול בראותי בעיני שיש לו זכות לדבר יקר ונפלא ונעלה לעילא ולעילא שאין למעלה הימנו
מי שחפץ באמת לאמתו ואינו מטעה את עצמו, יכול להבין מרחוק היכן הדעת האמתי שראוי לסמוך עליו ולהאמין בו. ומי הם הצדיקים והכשרים באמת. למי ראוי לדבק את עצמו באמת :
עיקר תיקון וכפרת כל העונות. הוא רק ע"י הצדיק האמת שעוסק להמשיך אורות המקיפין ולהאיר הדעת בישראל שעי"ז מוציאם מעונות ולא די שמציל את ישראל עי"ז מעונות אף גם יש לו כח כביכול לכפר עונות.
כי אורות המקיפין שלו הם בחי' עולם הבא. בחי' תשובה. בחינת יום כפורים ששם נתכפרין כל העונות. ונתהפכין שם כל העונות לזכיות :
כל אחד כפי מה שיודע בנפשו גודל פחיתותו וגודל ריחוקו שנתרחק מאד מהשי"ת. כמו כן הוא צריך דייקא להתקרב להרבי האמת הגדול במעלה מאד מאד.
כי כל מה שהוא קטן ביותר. הוא צריך רבי אמתי גדול ביותר :
הכלל שהממשלה ביד הצדיק לפעול פעולות כרצונו ועיקר הממשלה להאיר ולעורר לב ישראל לעבודת הש"י. ע"כ העיקר שיתקשר לצדיקי אמת ומהם יקבל כח והארה והתעוררות להשי"ת עד שישוב אל ה" באמת
יש שדה העליונה ששם גדילים כל הנשמות. ואלו הנשמות צריכים בעל השדה שישגיח עליהם ויעסוק בתיקונם. וצריך כ"א שרוצה לרחם על נשמתו לבקש ולהתחנן הרבה לפני השם יתברך
כל ימיו שיזכה להתקרב להצדיק הזה שהוא בעל השדה. שהוא מסתכל על כל אחד להביאו אל התכלית האמתי. כי אי אפשר לבא אל התכלית הטוב הנצחי כי אם ע"י הצדיק הזה שהוא
בחינת בעל השדה העליונה :
כל העצות צריכין לקבל מצדיקי אמת, ועי"ז נמתקין הדינים ויבא לו ישועה;
המעתיק ישראל דב אודסר
בית זלמן אודסר
טבריא